
Dadansoddwch yn feirniadol gynllun/iau gan un neu ragor o endidau i hyrwyddo'r Gymraeg.  Dylech roi sylw i elfennau strategaeth, polisi a gweithredu.







Datganiad Defnydd o Ddeallusrwydd Artiffisial
Rwy’n cadarnhau nad wyf wedi defnyddio unrhyw offer AI wrth ymchwilio a chreu’r aseiniad hwn. Rwy’n cadarnhau nad wyf wedi cyflwyno unrhyw ddeunyddiau a gynhyrchwyd gan AI fel fy ngwaith fy hun. Rwy’n cadarnhau bod gennyf gopïau o’m drafftiau, fy nodiadau, ac adnoddau eraill a ddefnyddiais, y gellir gofyn i mi eu darparu fel tystiolaeth.

Bwriad y gwaith hwn yw edrych yn feirniadol ar gynlluniau gan endid penodol i hyrwyddo’r Gymraeg.  Edrychir yn benodol ar Strategaeth Iaith Gwynedd (2024), Cyngor Gwynedd, gan ystyried yr hyn sydd wrth wraidd y weledigaeth.  Edrychir yn llai manwl, i raddau, ar strategaeth ehangach Llywodraeth Cymru i hyrwyddo’r Gymraeg, Cymraeg 2050, er mwyn rhoi cyd-destun ehangach i weledigaeth Strategaeth Iaith Gwynedd (2024).  Rhoddir ystyriaeth i’r elfennau sydd ymhlyg yn y Strategaeth Iaith (2024), y polisi sy’n sail iddi, a’r gweithredu a ddigwydd i geisio cyflawni’r nodau a’r amcanion sydd yn greiddiol iddi.  
Amlinella Polisi Iaith Cyngor Gwynedd (2022) yr hyn sy’n ddisgwyliedig o ran gweithrediad dyddiol y Cyngor, o ran cydymffurfio â Safonau’r Gymraeg (Comisiynydd y Gymraeg, 2020), a’r defnydd o’r Gymraeg o fewn yr holl wasanaethau a gynigia’r Cyngor.  Strategaeth Iaith Gwynedd (2024) sy’n amlinellu gweledigaeth hirdymor yr Awdurdod ar gyfer hybu a chynyddu defnydd y Gymraeg ar draws y Sir. Gellir honni, felly bod y Strategaeth yn ddogfen bolisi ehangach ei chynulleidfa, ac yn berthnasol i bob endid a phob cornel o fewn y Sir, sydd â chynnal a chadw’r Gymraeg yn iaith fyw, naturiol yn y cymunedau, yn gadarn wrth ei gwraidd.
Yn ddilyniant i Gynllun Hybu’r Gymraeg yng Ngwynedd 2013-2023, prif weledigaeth Strategaeth Iaith Gwynedd (2024) yw “hybu a hyrwyddo’r iaith ar draws y sir” (Cyngor Gwynedd, 2023 t.1) gan ganolbwyntio ar feysydd lle y mae gan y Cyngor rym a dylanwad i “gynyddu cyfleoedd i bob un o drigolion Gwynedd weld a defnyddio’r Gymraeg mewn gwahanol gyd-destunau” (Cyngor Gwynedd, 2023 t.2).  Yn gyd-destun cefndirol i’r Strategaeth cyfeirir at gynlluniau a pholisïau lleol a chenedlaethol, er enghraifft, Cynllun Strategol y Gymraeg mewn Addysg (2022), Cynllun Datblygu Lleol yr Awdurdod (2022), Cynllun Gweithredu Tai Gwynedd (adolygwyd 2024), a Chynllun Economi Ymweld Cynaliadwy’r Sir (2023).  Amlinellir ymwybyddiaeth y Cyngor o’r cyfrifoldeb a syrth arno i “gymryd camau penodol i warchod yr iaith Gymraeg fel iaith leiafrifol, ac i sicrhau nad yw presenoldeb cynyddol yr iaith Saesneg yn bygwth hyfywedd y Gymraeg” (Cyngor Gwynedd, 2023, t.1).
Strategaeth i’w gweithredu ar raddfa genedlaethol yw strategaeth Llywodraeth Cymru, Cymraeg 2050 Miliwn o siaradwyr (2017), ble ceir ynddi dargedau meintiol i gyrraedd miliwn o siaradwyr erbyn y flwyddyn 2050.  Ar un llaw, gellir dadlau bod targed meintiol yn rhoi canolbwynt i’r gweithredu, ac er fod hynny’n offeryn i allu mesur cynnydd neu ddiffyg cynnydd, mae’n debyg, ar y llaw arall, na ellir anwybyddu syniadaeth J.H Fishman (1991), nad yw ‘niferoedd’ siaradwyr yn unig ddigonol i sicrhau hyfywedd iaith: “Even large and growing populations may experience language shift if the language is not transmitted in the home.” (Fishman, 1991 tt. 91-92), wrth ystyried effeithiolrwydd y weledigaeth yn yr hirdymor 
Gellid honni’n gyffredinol, efallai, bod diffyg yng ngweledigaeth Llywodraeth Cymru (2017) o ran eglurder o’r modd y bydd y weledigaeth yn cael ei chyflawni, a bod elfen, efallai, o or-ddibynnu ar y gyfundrefn addysg i gynhyrchu siaradwyr Cymraeg. Wrth gwrs, byddai’n deg i resymu bod angen am strategaeth ymarferol, gref a chlir, sy’n hawdd i’w monitro, ar lefel Llywodraeth, ond ar adegau, mae’r cwestiwn o ymarferoldeb cyrraedd a chyflawni’r targedau yn gallu codi amheuon.  Wedi dweud hynny, mae nod creiddiol y  weledigaeth yn glir, sef yr angen i gynyddu’r nifer y siaradwyr Cymraeg, a chynyddu’r defnydd dyddiol o’r Gymraeg, ac felly, ni ellir gwadu nad yw’r her sydd yn y Strategaeth (2017) yn un uchelgeisiol.
Cyfeiria syniadaeth Einar Haugen (1972) at y modd y mae iaith yn bodoli o fewn ecosystemau penodol, “the study of interactions between any given language and its environment” (Haugen, 1972, tt.325-339), yn gymdeithasol, yn economaidd ac yn ddiwylliannol, ac at ddylanwad ffactorau penodol o fewn yr ecosystemau hynny ar ddefnydd a hyfywedd iaith. Gellir gweld bod y ddealltwriaeth o bwysigrwydd hynny yn sail i Bolisi Llywodraeth Cymru, Cymraeg 2050 (2017) a Strategaeth Iaith Cyngor Gwynedd (2024). Serch hynny, efallai nad yw’r gweithredu posib i sicrhau cynnal yr iaith ym mhob agwedd o fywyd a chymdeithas yn ddigon clir ynddynt, fel sydd eisoes wedi’i grybwyll.  Atgyfnerthwyd yr angen am ystyried “ffactorau allweddol ar gyfer cynnal a sicrhau twf ein hiaith” (Llywodraeth Cymru, 2024) mewn datganiad oedd yn amlinellu cylch gorchwyl Cam 2 y Comisiwn Cymunedau Cymraeg (2024), a rhoddir rhagor o ystyriaeth i gynnwys yr adroddiad ymhellach yn y gwaith.    
O ran amcanion a chamau gweithredu Strategaeth Iaith Gwynedd (2024), ceir pum maes gweithredu cyffredinol, gyda phedwar ohonynt yn atebol i amcanion Thema 2, Polisi Llywodraeth Cymru, Cymraeg 2050 (2017), sef “Cynyddu’r defnydd o’r Gymraeg”, a’r pumed yn ceisio ateb amcanion Thema 2, sef “Creu amodau ffafriol – seilwaith a chyd-destun” .  O ran ail thema Cymraeg 2050 (2017), rhoddir sylw penodol i Iaith y Blynyddoedd Cynnar, Iaith Dysgu, Iaith Gwaith a Gwasanaeth, Iaith y Gymuned ac Ymchwil a Thechnoleg, o fewn y Strategaeth (2024).  Yn ogystal, rhoddir ystyriaeth i ddyletswydd y Cyngor, yn unol â’r gofynion a amlinellir yn Safonau’r Gymraeg, (Mesur y Gymraeg (Cymru) (2011), i sicrhau bod thema cyntaf Cymraeg 2050 (2017), yn cael ei gwireddu.  Amlinellir yn ogystal yr awydd i “godi statws... cynyddu cymhelliant” (Cyngor Gwynedd, 2021 t.10) , gan roi sylw penodol i “geisio cynyddu defnydd iaith pobl ifanc” a “dangos gwerth yr iaith fel sgil i’r byd gwaith” yn ogystal â chynyddu’r “cyfleoedd anffurfiol” i ddefnyddio’r iaith (Cyngor Gwynedd, 2023 t.2). Gwelir, felly mai Strategaeth a gaiff ei gyrru ar sail Polisïau Llywodraeth Cymru yw’r Strategaeth (2023).  Mae’n debyg y gellid ystyried y weledigaeth fel un eithaf cyffredinol ei naws, sy’n ceisio taro pob maes, â hynny, efallai’n arwain i un i gwestiynu, fel crybwyllwyd eisoes, ei ‘diffyg’ gweledigaeth yn ogystal. 
Teg, mae’n debyg, fyddai nodi bod hyrwyddo a chynnal cadernid y Gymraeg yn gynyddol heriol ym mhob cwr o’r wlad yn y Gymru sydd ohoni. Dengys ystadegau’r Cyfrifiad (2021) dystiolaeth o ddirywiad yn nifer y rhai sy’n siarad a defnyddio’r Gymraeg yn eu bywydau bob dydd, gyda 583,300 o breswylwyr y wlad yn ystyried eu hunain fel ‘siaradwyr Cymraeg’ - 17.8% yn unig o’r boblogaeth. Dyma ostyngiad mewn niferoedd o tua 23,700, neu 1.2% o’r boblogaeth, oddi ar y Cyfrifiad blaenorol (2011).  Mwy allweddol, mae’n debyg, yw’r ffaith mai dyma’r ganran isaf i’w chofnodi mewn unrhyw Gyfrifiad.  
Yng nghyd-destun Gwynedd fel Sir, cydnabu 65.4%o’r boblogaeth eu hunain fel unigolion sydd yn “ gallu siarad Cymraeg” yn y Cyfrifiad (2021), sef tua 73,560 unigolyn. Dyma ffigwr sy’n sylweddol uwch o’i gymharu â’r data cenedlaethol o 17.8%. Fodd bynnag, mae’r arolwg diweddaraf o’r boblogaeth, gyhoeddwyd gan y Swyddfa Ystadegau Gwladol (2026), ar wefan BBC Cymru Fyw, er yn nodi gostyngiad yn niferoedd y siaradwyr Cymraeg ar draws y wlad, yn gyffredinol, yn adlewyrchu cynnydd yn y ganran yng Ngwynedd, i 74.7%, sy’n cyfateb i 91,300 o’r boblogaeth (Jones, 2026). Mae’n angenrheidiol i un gydnabod mai canlyniadau i gwestiynau am y Gymraeg, yn seiliedig ar sampl bychan iawn o 16,197 o’r boblogaeth yw’r canlyniadau hyn, a bod peth beirniadaeth wedi bod iddynt yn y wasg yn dilyn eu cyhoeddi, ond o ystyried yr ystadegau sy’n berthnasol i Wynedd, a Gwynedd yn unig, mae’n ddarlun y gallai un ddadlau sy’n mynd i’r cyfeiriad cywir.
Er y gellid dadlau bod yma ddarlun eithaf cadarnhaol, a Gwynedd yn parhau i fod y Sir â’r ganran uchaf o siaradwyr Cymraeg yng Nghymru, mae gostyngiad yn nata’r Cyfrifiad (2021) o 1% oddi ar y Cyfrifiad blaenorol, ni ellir anwybyddu’r ffaith bod yma ddirywiad. O ystyried yr ystadegau a’r darlun presennol, ceisir rhoi ystyriaeth i ffactorau sy’n ymwneud â’r Gymraeg y tu hwnt i’w defnydd fel ffordd o gyfathrebu’n unig yn y gwaith hwn.  Edrychir arnynt yn feirniadol o fewn cyd-destunau economaidd, cymdeithasol, ac addysgol, gan ystyried eu cryfderau, ochr yn ochr ag unrhyw elfennau y gellid eu hystyried yn wendidau ynddynt.
Gyda chyhoeddi adroddiad Cam 2 y Comisiwn Cymunedau Cymraeg Cryfhau’r Gymraeg, Cyrraedd Pob Cymuned (2026) gellid awgrymu bod awgrym o newid yn nhrywydd cynllunio a pholisi iaith ynddo, gyda’r pwyslais yn symud rhyw ychydig oddi wrth yr ardaloedd ystyrrir yn ‘gadarnleoedd’ y Gymraeg, tuag at y cymunedau dwysedd îs eu siaradwyr, ble’r ystyrrir yr iaith i fod mewn sefyllfa mwy bregus, neu leiafrifol ynddynt. Fel yn Strategaeth Iaith Gwynedd (2024), rhoddir ystyriaeth i ffactorau megis, gwaith a’r economi leol, marchnad dai ac ymfudo, ac addysg a’r defnydd dyddiol a wneir o’r iaith o fewn gwahanol gymunedau yn yr adroddiad. Cynigir cyfres o argymhellion i Lywodraeth Cymru eu hystyried er mwyn cynyddu’r defnydd o’r Gymraeg, creu mwy o gyfleoedd i ddefnyddio’r iaith y tu allan i’r gyfundrefn addysg, a chefnogi cymunedau o fewn yr ardaloedd cymunedol hynny nad ydynt yn gwbl Gymraeg eu natur. Efallai y gellid honni bod elfen o densiwn yn y modd yr amlinellir yr angen i weithredu i ehangu a chryfhau’r Gymraeg yn ddaearyddol, â’r swyddogaeth hanfodol sydd i siaradwyr mewn ardaloedd o ddwysedd uwch i gynnal eu defnydd iaith.  
Gellir ystyried yma unwaith eto syniadaeth  Fishman (1991), ar adfywio a chynnal ieithoedd lleiafrifol, wrth edrych ar sefyllfa bresennol y Gymraeg yng Ngwynedd, ac yn fwy cyffredinol.  Un o’i ddamcaniaethau amlycaf yw’r gred bod cynnal hyfywedd iaith yn ddibynnol ar nid yn unig allu siarad yr iaith, ond yn ogystal ar y defnydd cymdeithasol ohoni:  “fostering intergenerational mother‑tongue transmission [is a] cultural right and societal resource.” (Fishman, 1991 t.5).  Heb y gynhaliaeth a ddaw drwy’r trosglwyddiad teuluol y cyfeiria ato’n fynych yn ei waith, mae’n debyg bod perygl i iaith wanhau, ac i raddau, gellid honni bod elfen o synnwyr cyffredin yn perthyn i’r ddamcaniaeth.
Byddai’n weddol rhesymol i honni bod Adroddiad Cam 2 y Comisiwn (2026) yn ehangu model Fishman (1991) o newid shifft iaith, os nad yn ei herio, ac yn amlygu’r angen am amodau strwythurol cadarn – tai, ac economi, i gynnal a cryfhau a chreu newid i ymddygiad ieithyddol cymunedau.  O ystyried hynny, amlygir yr angen angen am gynllunio bwriadus ar bob lefel i gyrraedd tuag at y nod.  Gellir hefyd awgrymu bod yr adroddiad yn amlygu’r angen am ymyrraeth sydd yn fwy strwythurol na dim ond ceisio, neu obeithio gallu dylanwadu ar newid arferion iaith unigolion yn y cymunedau hyn. Fodd bynnag, gellid dadlau y gallai cynllunio ar gyfer ymyrraethau sy’n fwy strategol, heb ystyried dimensiwn cymdeithasol cymunedau, a bywyd bob dydd y cymunedau hynny, hefyd gynyddu’r risg o weld diffyg cynnydd yn nefnydd y Gymraeg, heb ddull o gynllunio sy’n ymateb i anghenion y bobl. 
Wrth edrych ar Strategaeth Iaith Gwynedd (2024), mae’n rhesymol i nodi mai dyma’r syniadaeth a adlewyrchir ynddi, gyda phwyslais eithaf clir ar normaleiddio’r Gymraeg fel iaith gymunedol.  I atgyfnerthu’r gred honno, amlinellir yn glir ym Mholisi Iaith Cyngor Gwynedd “bod delwedd a hunaniaeth gorfforaethol y Cyngor yn un Cymreig a Chymraeg, ac yn adlewyrchu ei ymrwymiad a’r flaenoriaeth a roddir i’r Gymraeg” (Cyngor Gwynedd, 2022 t.3).  Y Gymraeg yw’r iaith ddi-ofyn, fel petai, yn holl weithrediad a gweinyddiaeth y Cyngor, ac fe’i hystyrir fel “sgil hanfodol” i’w meddu wrth ymgeisio ar gyfer pob swydd a hysbysebir o fewn y Cyngor (Cyngor Gwynedd, 2022 t. 21).  Asesir  gofynion ieithyddol pob swydd yn erbyn Fframwaith Iaith y Cyngor (2106) ac amlinellir y camau i’w dilyn os na lwyddir i benodi ymgeiswyr yn unol â’r gofynion ieithyddol, trwy gefnogaeth Adran Dysgu a Datblygu’r Awdurdod (Cyngor Gwynedd, 2022 t.22). Mae’n bur debyg y gallai un, yn ddigon teg, honni bod y Polisi Iaith (2022), ar bapur, yn gwneud y broses o benodi gweithlu a chefnogi’r gweithlu hwnnw’n yn un rhwydd a chadarn, ac yn fodd o greu gweithlu sy’n hyfedr yn y Gymraeg yn eithaf di-drafferth.  Ond, ni ellir peidio â chwestiynu realiti’r sefyllfa yn yr hinsawdd bresennol, na’r her o fonitro’r sefyllfa i sicrhau mai dyna’r nod sy’n cael ei daro bob tro.  Fodd bynnag, rhaid hefyd gadw mewn cof mai Polisi ar gyfer yr Awdurdod ydyw, ac nad yw’n berthnasol i’r sectorau preifat o fewn y Sir, ac oherwydd y cyfyngiadau hynny, fel ellid cwestiynu gwir ddylanwad y Polisi (2022) ar greu newid hirdymor fydd yn dylanwadu’n gadarn ar gryfhau’r Gymraeg o fewn y Sir.  Efallai y gellid honni mai gwendid a amlygir ym mholisi Iaith presennol Cyngor Gwynedd (2022) yw nad yw’n adlewyrchu’r newid mewn demograffeg sydd i’w weld mor glir ar draws y Sir, ac o ganlyniad, yn gallu creu darlun allai gael ei ddehongli fel un camarweiniol, efallai, o wir sefyllfa’r Gymraeg yng Ngwynedd. 
Yn ogystal, gellir gweld dylanwad syniadaeth Pierre Bourdieu (1991), o ran iaith yn bodoli o fewn ‘marchnad’ arbennig; “linguistic exchanges… take place within a linguistic market (Bourdieu, 1991 t.55)” ar y Strategaeth (2024), a bod gwerth unrhyw gyfalaf ieithyddol yn ddibynnol ar yr amgylchiadau y mae iaith yn bodoli ynddynt; “the value of linguistic capital depends on the market in which it is offered” (Bourdieu, 1991, t.80). I ryw raddau gellid hefyd ystyried gweledigaeth Strategaeth Iaith Gwynedd (2024) yng ngoleuni’r ddamcaniaeth hon, fel ymdrech fwriadol i hyrwyddo gwerth y Gymraeg fel adnodd sy’n grymuso sgiliau mewn cyd-destun economaidd, ac yn gweithredu o fewn system o bŵer, gyda’r Gymraeg yn cael ei chreu a’i chynnal gan y wladwriaeth fel y ‘norm’ “The official language is bound up with the state” (Bourdieu, 1991 t.45). O ystyried hynny, mae’n deg i nodi bod yr angen a’r awydd i drawsnewid arferion ieithyddol y Sir yn glir ynddi.

Cyfeiria Bernard Spolsky at rôl hanfodol polisïau cyhoeddus fel strwythurau i ddosbarthu adnoddau a hawliau ieithyddol; “language policy is about choices… and these choices involve the distribution of resources, rights, and opportunities.” (Spolsky, 2004, t.8), ac felly’n chwarae rôl strwythurol o fewn cymdeithas i sefydlu’r iaith fel yr iaith ddiofyn.  O gofio nad yw’r Polisi (2022) yn berthnasol i sectorau preifat o fewn y Sir, rhaid ystyried i ba raddau y mae gweledigaeth y Cyngor o ran y Gymraeg, yn gallu dylanwadu ar y economi’n gyffredinol yng Ngwynedd.  Gydag economi sy’n ddibynnol iawn ar dwristiaeth a swyddi tymhorol, ble mae, yn annatod, y Saesneg yn dueddol o ddominyddu ar draul y Gymraeg, gellid ystyried mai cyfyngedig, mae’n debyg fydd effaith hirdymor y weledigaeth y tu ôl i’r Polisi (2022). Fodd bynnag, byddai’n deg nodi, oddi fewn i weledigaeth Strategaeth Iaith Gwynedd (2024), bod yma ymwybyddiaeth o’r angen i osod gwerth i’r Gymraeg o fewn y farchnad. Gellir ategu’r farn honno wrth gyfeirio at yr awydd sydd yn y Strategaeth (2024) i gryfhau’r trosglwyddiad cymdeithasol, rhyng-genedlaethol, a’r awch i gryfhau’r sylfeini ymhellach drwy lywodraethiant a pholisi. 

Yng nghyd-destun hynny, edrychir ar ffactorau all fod yn dylanwadu’n gadarnhaol, neu’n negyddol ar weld gwireddu hynny – yr economi, y farchnad dai, ac addysg yn benodol.  Unwaith eto, gellir edrych ar syniadaeth Pierre Bourdieu (1991), a’i ddamcaniaeth am gyfalaf ieithyddol, y cyfeiriwyd ato eisoes, ac ystyried dylanwad hynny ar hyfywedd a defnydd iaith. Heb amgylchiadau sy’n ffafriol i iaith ffynnu ynddynt, bron na ellir honni, yn ôl ei ddamcaniaeth, na fydd cynnal hynny’n realistig yn y tymor hir. Wrth edrych ar elfennau megis prinder tai fforddiadwy a phrinder swyddi lefel uwch ar draws y Sir yn gyffredinol, ac yn mewn rhai ardaloedd yn fwy penodol, gellir ystyried bod craidd gweledigaeth Strategaeth Iaith Gwynedd (2024), yn un sy’n cynnig tipyn o her i’w gwireddu.
Yng ngoleuni’r ddamcaniaeth hon (Bourdieu, 1991) gellir edrych ar sefyllfa’r economi leol yng Ngwynedd ynglŷn â chreu cyfalaf ieithyddol. Gellir honni, mae’n debyg, na all cynaliadwyedd economi gael ei ddiogelu heb strwythurau cadarn, yn economaidd ac yn sefydliadol, i gynnal yr economi hwnnw. Wrth edrych ar ystadegau’r Cyfrifiad (2021), y cyfeiriwyd atynt eisoes, gyda dros 64% o boblogaeth y Sir yn gallu siarad Cymraeg, byddai’n deg i nodi, o’i gymharu gydag awdurdodau lleol eraill ar draws Cymru, bod niferoedd uwch o siaradwyr Cymraeg ar gael i ffurfio gweithlu Cymraeg yng Ngwynedd (Cyngor Gwynedd, 2023; SYG 22).  O ystyried hynny, gellid ystyried y Gymraeg fel caffaeliad strwythurol i’r economi, yn enwedig mewn rhai sectorau o fewn y Sir– iechyd a gofal, addysg, amaeth, adeiladu, a gweinyddiaeth gyhoeddus, ac mewn rhai achosion o fewn y sector gyhoeddus, ble mae galw penodol am sgiliau cyfrwng Cymraeg i gydymffurfio, er yn gyfyngedig, â Safonau’r Gymraeg (2018).  Canlyniad hynny, yn ddigon naturiol, mae’n debyg, yw creu bwlch rhwng yr hyn sy’n bolisi awdurdod a realiti’r hyn sy’n digwydd o fewn y sectorau hynny. 
Er hynny, dengys ymchwil nad yw’r gynrychiolaeth o siaradwyr Cymraeg yng Ngwynedd, sydd mewn swyddi lefel uwch neu broffesiynol, sydd â lefelau cyflogau uwch yn cyfateb â’r ganran o siaradwyr Cymraeg o fewn y Sir (SYG, 2025). Mae’n debyg yr awgryma hynny nad yw’r math hynny o swyddi na’r cyfleoedd gyrfa hynny’n bodoli o fewn y Sir.  Cyngia hyn her bellach, mae’n debyg, i seilwaith cymunedol allu cynnal hyfywedd iaith; “Where the economic structure does not provide attractive professional careers in which Welsh may be used as a normal medium of workplace communication, language loyalty alone cannot be expected to sustain community bilingualism over time” (Williams, C.H 2000, t. 52).  Byddai’n deg i nodi nad yw’r ystyriaeth hon yn cael ei chydnabod yn ddigon trylwyr o fewn y Strategaeth Iaith (2024). 
Fel nodwyd eisoes, gyda’r economi mewn nifer o ardaloedd ar draws y Sir yn economi tymhorol, dibynnol ar dwristiaeth, mae’n bosib nad yw’r Gymraeg, efallai’n cynnig sylfaen economaidd sy’n ddigon cadarn i sicrhau cynaliadwyedd cymunedol yr ardaloedd hynny. Gellir honni, o ganlyniad, bod hynny’n tanseilio’r demograffi oddi mewn iddynt, i orfod dibynnu ar ymwelwyr sy’n ymweld â’r ardaloedd hynny am gyfnodau byr o’r flwyddyn yn unig.  Ni ellir peidio â chwestiynu’r angen, efallai i gryfhau rhannau o weledigaeth y Strategaeth Iaith (2024).  Gellid honni bod yma dystiolaeth o’r angen i ystyried yn fanylach y modd y gall yr economi chwarae ei rhan yn fwy amlwg wrth gynnal statws y Gymraeg, gan sicrhau lle mwy amlwg i werth y Gymraeg a manteision dwyieithrwydd, drwy gynllunio ar gyfer gwireddu hynny’n fwy cydlynus.  
Gwelir yn y farchnad dai yng Ngwynedd lefel uchel o bwysau strwythurol ar allu unigolion i fforddio prynu tŷ, gyda phris tŷ cyfartalog tua £201,038 (SYG, 2026) a rhenti preifat tua £681 y mis, yn ôl data diweddar (SYG, 2026).  O ystyried mai £37,000 (SYG, 2026) yw cyfartaledd lefelau incwm o fewn y Sir, mae hyn yn ei gwneud yn gynyddol anodd i brynwyr, ac mae’n debyg, yn cyfrannu tuag at ail-lunio cymunedau’r Sir fel llefydd sy’n ddibynnol ar y defnydd allanol a wneir ohonynt.  
Gellid dadlau hefyd bod dosbarthiad anghyfartal stoc tai, ble mae tua 8% o’r stoc tai – 4720 (2025) mewn nifer, yn ail gartrefi trethiadwy, yn dwysau’r broblem.  Gwelir hynny’n gwbl amlwg mewn rhai ardaloedd arfordirol a rhai ardaloedd gwledig, ble mae’r ganran yn uwch na hynny.  O ganlyniad, mae’r cyflenwad tai sydd ar gael yn brinnach, yn cynyddu’r prisiau gwerthu a rhentu, ac felly, mae’n bur debyg yn gorfodi pobl ifanc i allfudo, sydd yn creu her amlwg i gynaliadwyedd cymunedau lleol.  Canlyniad hynny, bron yn ddi-amheuaeth, yn yr hir-dymor, fydd gwanhau sefyllfa’r Gymraeg ar draws y Sir.  Er bod cydnabyddiaeth i’r heriau a ddaw yn sgil hynny (2023, t.4), gellid dadlau nad oes digon o fanylder ynglŷn â’r ffordd y mae’r Cyngor yn bwriadu mynd i’r afael â hynny yn y Strategaeth.  Byddai’n deg i honni mai naws ddisgrifiadol y Strategaeth Iaith (2024) sydd i’w gyfri am hynny, ac er yr amlinellir bwriadau’r Cyngor yn weddol glir ynddi, gellid dadlau nad oes digon o wybodaeth i amlinellu’r camau y bwriedir eu cymryd i’w gweithredu, na ffiniau amser penodol o ran eu cyflawni, er mwyn mynd i’r afael â hynny. Fe allai hyn, mae’n debyg beri i un gwestiynu effeithiolrwydd hir dymor y weledigaeth.  Heb yr ymdrech i fynd ati i chwilio am fwy o ddogfennau a pholisïau cefndirol, gellid beirniadu’r Strategaeth (2024) fel un sydd yn rhy amwys o ran ei chynnwys. 
Fodd bynnag, ni ellir dadlau nad yw’r farchnad dai bresennol yn y Sir yn cynnig ei heriau, ac fe amlinella hynny’r angen i gynllunio i gynnwys y Gymraeg oddi mewn i strwythurau economaidd, i geisio cynnal a chryfhau’r Gymraeg yn y cymunedau. Ategir y farn hon, fel y cyfeiriwyd ati eisoes, yn adroddiad diweddaraf y Comisiwn Cymunedau Cymraeg (2026). Byddai’n ddigon teg i honni, bod arwydd o densiwn, felly, rhwng y farchnad dai yng Ngwynedd â nodau’r Strategaeth (2024).  Yn yr un modd, gellid honni bod y sefyllfa yn amlygu’r un tensiwn gyda nodau’r Polisi Iaith, sy’n adlewyrchu her sylfaenol i’r Awdurdod, a’r angen amlwg sy’n bodoli i sicrhau amodau cymdeithasol-economaidd sy’n ateb galw cymuned, er mwyn ceisio cynnal hyfywedd iaith.  All y naill, mae’n bur debyg, ddim llwyddo heb y llall.  
Gyda syniadaeth Fishman am bwysigrwydd trosglwyddo iaith o un genhedlaeth i’r llall, “the intergenerational transmission of language is the key to its survival” (Fishman, 1991, t.113), gellir gweld effaith tai gwag ac ail dai ar yr iaith, o ran yr heriau a ddaw yn sgil hynny o fewn cymdeithas.  Mae’n debyg y gellid honni hefyd fod hynny’n tanseilio’r ecoleg gymdeithasol ffafriol y cyfeiria Haugen (1972, t.325-339) ato’n ei waith, sy’n angenrheidiol i weld iaith yn ffynnu fel iaith gymunedol. Os nad oes pobl yn byw yn y cymunedau, â nifer o dai gwag yn y cymunedau hynny, mae’n beryg i’r amodau hynny arwain at ostyngiad yn nwysedd y boblogaeth sy’n byw’n sefydlog o fewn cymunedau’r Sir – elfen hollbwysig os am gynnal cadernid iaith. Dadleua Fishman (1991), fel nodwyd eisoes, na all unrhyw ymyriadau polisi lwyddo heb sylfaen gymunedol a chymdeithasol gadarn i gynnal y trosglwyddiad rhyng-genedlaethol hwnnw.   O ystyried sefyllfa bresennol y Sir, gellir cwestiynu effaith y cyfyngiadau strwythurol hyn ar y Gymraeg yn y byr dymor a’r hir dymor.
Fodd bynnag, gwelwyd ymdrech i weithredu mesurau gan Gyngor Gwynedd i geisio mynd i’r afael â rhai o’r heriau hyn.  Yn weithredol o fis Ebrill 2026, cynyddwyd premiwm treth ail-gartrefi, ac addasu rheoliadau i drosi tai at ddefnydd gwyliau, gan gynyddu’r premiwm i 150% ar ail gartrefi Dosbarth B, yn unol ag Adran 12B o Ddeddf Cyllid Llywodraeth Leol 1992 (Cyngor Gwynedd, 2025), ond, unwaith eto, gellid cwestiynu gwir effaith hynny ar allu sicrhau tai fforddiadwy i bobl leol o fewn y Sir.  Mae’n eithaf rhesymol i nodi, mae’n debyg, hyd yn oed petai’r stoc tai hynny’n cael eu rhoi ar y farchnad, mai annhebygol fyddai eu prisiau i fod o fewn cyrraedd fforddiadwyedd unigolion, fel sydd eisoes wedi’i grybwyll yn y gwaith. Gellid edrych ar y cam hwn fel rhyw ffurf o reoli effaith efallai, yn hytrach nag ymgais i geisio delio â phroblem gynyddol, a gwir fynd i’r afael â cheisio trawsnewid y strwythur sy’n creu’r sefyllfa. Amlinella hyn unwaith eto’r risg o wanhau’r rhwydweithiau cymunedol ar draws y Sir, allai arwain at leihau’r defnydd a wneir o’r Gymraeg o ddydd i ddydd.  Yn ddi-os, dyma uwcholeuo’r angen am bolisi tai cadarn fel rhan o unrhyw bolisi iaith sirol a chenedlaethol. 
Elfen arall greiddiol i’r Strategaeth Iaith yw rôl ganolog y gyfundrefn Addysg i gyflawni’i nodau a’i gweledigaeth.  Er yn rhan ganolog o’r Strategaeth Iaith (2023), ceir Polisi Iaith Addysg (dim dyddiad) penodol ar gyfer ysgolion y Sir, sy’n amlinellu’r gofynion cyflawni statudol arnynt o ran addysgu trwy gyfrwng y Gymraeg a’r gweithgareddau dysgu cyfrwng Cymraeg y disgwylir iddynt eu darparu i ddisgyblion. Disgwylir i ysgolion fod yn gweithredu’r Polisi Iaith Addysg (dim dyddiad) ar draws y Sir. Tanlinellir y ferf ‘disgwylir’ yn y frawddeg flaenorol, gan mai gan Lywodraethwyr ysgolion y saif yr awdurdod pennaf dros weithrediad ysgolion o Bolisïau sirol, ac nid oes gorfodaeth statudol y gellir ei awdurdodi ar ysgolion i lynu atynt.  Yn ogystal, o fewn y gyfundrefn Addysg, mae Cynlluniau Strategol y Gymraeg mewn Addysg (2022-2032) yn gynlluniau statudol ar gyfer awdurdodau lleol, o dan adran 84 Deddf Safonau a Threfniadaeth Ysgolion Cymru (2013), ac i gydymffurfio gyda Rheoliadau Cynlluniau Strategol y Gymraeg mewn Addysg Cymru (2019), yn amlinellu gweledigaeth i gynllunio, datblygu a chynyddu darpariaeth addysg cyfrwng Cymraeg o fewn yr awdurdod.  
Ceir yng Nghynllun Strategol y Gymraeg mewn Addysg saith deilliant sy’n ofynnol i adrodd arnynt, sy’n cynnwys darpariaeth addysg cyfrwng Cymraeg o oedran meithrin hyd at 16 oed, y cyfleoedd a ddarperir i ddefnyddio’r Gymraeg yn gymdeithasol, yn ogystal ag anghenion hyfforddi’r gweithlu.  Gellir gweld y berthynas rhwng Cynllun Strategol y Gymraeg mewn Addysg (2022) a’r Strategaeth Iaith (2024), o ran bod yn un o’r mesuryddion ar gyfer gwerthuso unrhyw gynnydd o fewn Maes Gweithredu. Mae’n deg nodi hefyd fod yma enghraifft o gydblethu polisïau ar lefel strategol a gweithredol, gyda’r un nod cyffredin o gynnal chryfhau’r Gymraeg. 
Byddai’n deg nodi bod Polisi Iaith Addysg (dim dyddiad) presennol y Sir – polisi sy’n gwyro tuag at fodel  ‘dwyieithog’ un hytrach na model ‘cyfrwng Cymraeg’,  yn bolisi sydd wedi dyddio, ac yn bolisi sydd erbyn hyn, yn dod i derfyn ei oes. Gyda’r diwygiadau a amlinellir yn nogfen Llywodraeth Cymru, Categoreiddio ysgolion yn ôl y ddarpariaeth cyfrwng Cymraeg (2021), yn amlinellu bwriadau’r Llywodraeth i weithredu i geisio cyrraedd y targed a osodir yn Cymraeg 2050, ac i “sicrhau bod dysgwyr yn cael cymaint o gyfleoedd â phosibl i ddefnyddio eu Cymraeg mewn cymaint o gyd-destunau gwahanol â phosibl yn ystod y diwrnod ysgol” y gobaith yw y bydd hynny’n “rhoi'r cyfle gorau i'n dysgwyr ddod yn siaradwyr Cymraeg hyderus, sy’n gallu defnyddio'r iaith ym mhob agwedd ar fywyd”. O ganlyniad i’r drefn gategoreiddio newydd (Llywodraeth Cymru, 2021) gwelwyd Adran Addysg y Cyngor, yn dilyn cyfnodau dwys o ymgynghori gyda rhanddeiliaid allweddol o fewn y Sir, a chyfnod o ymgysylltu cyhoeddus, yn ail-ddiwygio’r Polisi presennol (dim dyddiad) i gydymffurfio â’r gofynion statudol – polisi sydd eto i dderbyn sêl bendith aelodau Cabinet y Cyngor.  Gyda holl ysgolion y Sir, ar wahân i un ysgol gynradd a dwy ysgol uwchradd drosiannol, yn Ysgolion Categori 3, Cyfrwng Cymraeg, mae’n deg nodi i’r newidiadau arfaethedig dderbyn ymatebion chwyrn.  Esgorwyd ar drafodaethau cynhennus, mewn rhai ardaloedd o fewn y Sir, ynglŷn a’r awydd sydd ynddo i gryfhau’r Gymraeg ymhellach, ac ofni y byddai hynny’n digwydd ar draul gwanhau’r Saesneg.  
Gellir honni mai un o brif wendidau’r Polisi Iaith Addysg presennol, mae’n debyg, yw ei natur ddisgrifiadol, heb unrhyw fesuryddion, â hynny, o ganlyniad yn arwain at amrywiaeth wrth ei ddadansoddi a’i weithredu.  Gellid honni, â thegwch, bod hynny’n deillio o ganlyniad i ddiffyg pŵer Awdurdod i alluogi gorfodi ei weithrediad yn yr ysgolion. Gyda’r pŵer cyfyngedig hwnnw, awgrymu mabwysiadu a gweithredu polisïau yw’r unig rym a berthyn i Awdurdodau, gyda phenderfyniad terfynol o wneud hynny ai peidio’n syrthio ar ysgwyddau Cadeirydd Cyrff Llywodraethol ysgolion unigol. Gwelir, o edrych ar y Polisi Iaith Addysg presennol, bod modd dehongli’r disgrifyddion mewn mwy nag un ffordd, er enghraifft “Addysgir o leiaf 80% o’r pynciau (ac eithrio’r Gymraeg a’r Saesneg) drwy gyfrwng y Gymraeg ond fe’u haddysgir drwy gyfrwng y Saesneg hefyd”, gyda diffyg manylder yn y canllawiau o sut mae gweithredu hynny, a’r diffyg statudol sydd iddo’n ei adael yn agored i gael ei ddehongli’n mewn amrywiol ffyrdd. Mae’n gwbl deg i nodi, mai dyma sydd yn gyfrifol, yn hanesyddol, at greu tensiynau a gwahaniaethau amlwg yn y ddarpariaeth cyfrwng Cymraeg o ysgol i ysgol ar draws y Sir.  
Mae’n debyg mai cynyddu a chynnal defnydd cymdeithasol y Gymraeg wedi oriau ysgol fydd prif ddangosydd llwyddiant unrhyw bolisi a gyflwynir yn y dyfodol. Wrth ystyried y Polisi Iaith Addysg (dim dyddiad) yng nghyd-destun ehangach Cynllun Strategol Y Gymraeg mewn Addysg (2023), ac yng nghyd-destun Strategaeth Iaith Gwynedd (2024), gellir gweld bod ymgais i sicrhau cynllunio cydlynus ar dair haen yn digwydd, y lefelau micro, meso a macro, ond mae cymhlethdod sicrhau undod rhwng y tair lefel yn cynnig eu heriau. Gyda Llywodraeth Cymru yn gosod targedau penodol a safonau strwythurol i’w dilyn, a chyflwyno polisïau ar lefel Awdurdod i’w gweithredu gan yr ysgolion, daw’r her fwyaf, mae’n debyg, i fonitro effeithiolrwydd a mesur unrhyw gynnydd posib ar y lefel isaf, yn yr ysgolion.  Heb i unigolion a theuluoedd wneud y dewis i ddefnyddio’r iaith yn eu bywydau bob dydd, a heb strwythurau cymdeithasol cryf i sicrhau rhwydwaith gref o ddarpariaeth cyfrwng Cymraeg, mae’n debyg y bydd llwyddiant unrhyw bolisi yn fwy niwlog i’w fesur.  Er bod awydd ac ymdrech cwbl glir o fewn y Strategaeth Iaith (2024), ac o fewn Polisi Iaith Addysg diwygiedig arfaethedig y Sir, mae’n debyg y bydd y diffyg gorfodaeth ar ysgolion i’w weithredu yn parhau i greu cyfyngiadau i’w lwyddiant i greu siaradwyr a chynnal y Gymraeg.  
Fodd bynnag, mae’n wir i nodi na ellir gwadu pwysigrwydd rôl addysg fel elfen bwysig i drosglwyddo a chynnal cadernid iaith – fe adlewyrchir hyn yn amlwg mewn polisiau cenedlaethol megis Cymru 2050 (2017).  Ond, er yn cydnabod rôl addysg fel elfen allweddol o adfywio a chynnal iaith, “a vital component of language revitalisation” (Williams, 2000 tt.163–165), nid yw’n ddigonol ar ei ben ei hun heb gefnogaeth gadarn gymunedol a defnydd bob dydd ohoni, i greu a chynnal siaradwyr a chynnal hyfywedd iaith.  Ni ellir gwadu nad yw’r gyfundrefn addysg yng Ngwynedd yn gwneud cyfraniad gwerthfawr tuag at hynny, yn enwedig o ran y ddarpariaeth addysg trochi sydd ar gael i siaradwyr newydd mewn canolfannau ar draws y Sir. 
Un o fwriadau’r Strategaeth Iaith (2023) yw “cynyddu cyfleoedd i bob un o drigolion Gwynedd weld a defnyddio’r Gymraeg mewn gwahanol gyd-destunau” (Cyngor Gwynedd, 2023), ac felly mae’r elfen gynhwysol yn berthnasol i bawb, o bob oed, nid dim ond plant a phobl ifanc sydd mewn addysg. Gellir gweld y rhesymeg y tu ôl i’r weledigaeth hon, a’r awydd i osod sylfaen gadarn i’r cam o gaffael iaith yn gynnar, â’r gobaith o hynny’n troi’n ddefnydd cymdeithasol, cyson o fewn cymunedau. 
Er bod awydd ac ymdrech cwbl glir o fewn y Strategaeth Iaith (2024), ac o fewn Polisi Iaith Addysg (dim dyddiad) y Sir, mae’n deg i nodi hefyd bod rhai cyfyngiadau i lwyddiant y Polisi Iaith (2023) a’r Strategaeth Iaith (2024) i greu siaradwyr a chynnal y Gymraeg. Nid annheg fyddai nodi nad yw Strategaeth Iaith Gwynedd (2024) yn rhoi ystyriaeth ddigonol i’r elfennau cymdeithasol a’r amodau heriol sydd eisoes wedi’u trafod yn y gwaith, nac i effaith hynny yn yr hirdymor ar hyfywedd yr iaith.  
Heb weithredu i ymafael â’r sefyllfa dai, ac economi, ai teg fyddai awgrymu bod risg i ysgolion y Sir, ymhen amser, a hynny ddim yn rhy bell i ffwrdd, i ddod yn sefydliadau sydd ar gyrion cymunedau, yn hytrach na’n rhan ganolog ohonynt, gan na fydd defnydd iaith o fewn y cymunedau’n gwyro tuag at y Gymraeg?   Atgyfnerthir hyn yn syniadaeth Colin H Williams; “Language policy must take account of the complex interaction of social, economic and political factors that shape the prospects of minority languages. (Williams, 2000 tt. 160–170), ynglŷn a phwysigrwydd cynllunio mewn dull sy’n pontio nifer o strwythurau – yn gymunedol, ac yn ystyriol o ddemograffeg a’r economi.  
Gellir honni, felly, bod llwyddiant gweledigaeth Strategaeth Iaith Gwynedd (2024), ac yn ehangach, strategaeth Cymraeg 2050 Miliwn o Siaradwyr (2017) yn ddibynnol ar gyd-destunau cymdeithasol y tu hwnt i furiau ysgol. Fel yr nodir yn ail adroddiad y Comisiwn Cymunedau Cymraeg, y cyfeiriwyd ati eisoes, mae angen “sicrhau bod y Gymraeg yn rhan fyw, berthnasol ac integredig o fywyd Cymru gyfan ar ei holl ffurfiau” (Comisiwn Cymunedau Cymraeg, 2026 t.109). Er bod Cyngor Gwynedd yn dangos tystiolaeth effeithiol i weithredu a chydymffurfio â pholisïau lleol a chenedlaethol, ni ellir dadlau nad yw’r Gymraeg yn gwanhau ar lefel gymunedol, oherwydd yr heriau cynyddol a ddaw yn sgil sefyllfa’r farchnad dai, yr economi a’r newidiadau i ddemograffeg.  
Dyma’r heriau, mae’n debyg, fydd yn gyfrifol am wireddu, neu ddiffyg gwireddu gweledigaeth Strategaeth Iaith Gwynedd (2024). Felly, gellir dadlau ei bod, bron, yn cael ei gorfodi i weithredu o fewn cyfyngiadau strwythurol sy’n cyfyngu ar ei llwyddiant a’i heffeithiolrwydd.  Er bod ysgolion cyfrwng Cymraeg yn allweddol i drosglwyddiad ieithyddol, mae’r dystiolaeth ddamcaniaethol yn awgrymu na all addysg ar ei phen ei hun gynnal iaith leiafrifol heb gymunedau sefydlog lle mae’r iaith yn cael ei defnyddio’n naturiol. Gellir honni bod creu’r cysylltiad hollbwysig rhwng y farchnad dai, y gymuned ac addysg, ac ymwybyddiaeth gref o’r angen i gynllunio mewn dull integredig sy’n pontio’r meysydd hyn yn gwbl hanfodol.  Amlyga hynny, mae’n debyg, yr angen i beidio ag ystyried addysg fel yr unig ateb i gynnal hyfywedd iaith o fewn y Sir – un ddolen yn unig o’r gadwyn yw’r gyfundrefn honno.  Gellid, yn deg, ddod i gasgliad bod angen i Gyngor Gwynedd, wrth symud ymlaen, edrych ar gynllunio ieithyddol sy’n ymatebol i’r heriau, sydd ar adegau’n ysgwyd seiliau’r Gymraeg, ac yn gwanhau’i chyfalaf, er mwyn sicrhau seilwaith cadarn i gynnal y gwerth y mae’r iaith yn haeddiannol ohono ym mhob rhan o’r Sir. 
(5382 gair)

